Filmen ble meget omdiskutert, og flere kinosjefer nektet å sette den opp på sine kinoer, bl.a. kinosjefene på Hønefoss og i Tromsø. Kinosjefen i Hønefoss begrunnet sitt standpunkt med at filmen undergravde «eiendomsretten og kristendommen». Dette førte til at Bredo Greve skrev flere innlegg i Aftenposten hvor han angrep makten til kinosjefene. Han aksjonerte også i Hønefoss, hvor han delte ut løpesedler og prøvde å vise filmen på et utendørs lerret. Han ble imidlertid stoppet av politiet. Engasjementet for å endre den norske filmpolitikken og det kommunale systemet resulterte også i film-pamfletten Filmens vidunderlige verden (1978), der også Hønefoss-episoden ble diskutert.